google/wiki40b huggingface dataset:
Geografisk pol

En geografisk pol er ett av de to punktene – nordpolen og sydpolen – på overflaten av en roterende planet (eller andre roterende legemer) hvor rotasjonsaksen (eller bare aksen) møter overflaten til legemet. Den nordlige geografiske polen for et legeme ligger 90 grader nord for ekvator mens den sørlige geografiske polen ligger 90 grader sør for ekvator. Jordens poler ligger 10 001,966 km (WGS 84) fra ekvator målt langs jordoverflaten.
Det er mulig for en geografisk pol å «vandre» noe relativt til et legemes overflate på grunn av perturbasjoner i rotasjonen. Jordens virkelige fysiske nordpol og sydpol varierer syklisk med et par meter over et tidsrom på noen få år.
Yuan Muzhi

Bakgrunn

Som tiåring spilte han hovedrollen i Tsjekhovs Onkel Vanja på skolen.

Kinofilm

Fra 1930 var han virksom i venstreorienterte teatergrupper. I 1934 begynte han i det venstreaktivistiske filmselskapet Diantong, der han allerede samme år opptrådte i Ying Yunweis film Taoli Jie (På fersken- og plommeslang), som han også hadde skrevet dreieboken for. Filmen er sosialkritisk og handler om arbeidsbetingelsene i 1930-årenes Kina. I 1935 hadde Yuan Muzhi sin regidebut med Dushi fengguang (Bylandskap), en musikal. 
En annen viktig film for Diantong ble hans Fengyun ernü (Sønner og døtre i stormtider) (1935), der han er en av de to sangere i filmsangen De frivilliges marsj, som senere ble Folkerepublikken Kinas nasjonalsang.
Etter at Diantong ble stengt ned etter statlige intervensjoner på grunn av dens politiske tendens, ble Yuan i 1936 ansatt i filmselskapet Mingxing. Etter å ha spilt i nok en film med regissør Ying Yunwei, skrev og regisserte Yuan Muzhi i 1937 den kinesiske filmklassikeren Malu tianshi (Gateengler). Hovedrollene i denne filmen, som regnes som noe av det aller ypperste fra «annen generasjon innen kinesisk film», ble spilt av sangerne Zhou Xuan og Zhao Dan. Filmen markerte også det avsluttende kapittelet i «den kinesiske films gullalder» i 1930-årene, før kunstnerne ble nødt til å trekke inn i Shanghais internasjonale bosetting og filmstudioene kom inn i områder under japansk kontroll. 
Under den andre kinesisk-japanske krig dro Yuan Muzhi til kommunistenes nasjonale base i Yan'an i det nordlige Kina og fortsatte der med sitt venstreorienterte teaterarbeid.
I 1940 ble han medlem av Det kinesiske kommunistiske parti. Under hans ledelse oppstod i 1946 filmstudiet Dongbei i Mandsjuria. Fra 1949 var Yuan Muzhi sjefsregissør i kulturministeriets filmbyrå.
Yuan var også medlem av Den nasjonale folkekongress (1. kongress) og av Det kinesiske folks politisk konsultative konferanse (3. konferanse).
Prosopocoilus (Hoplitocranum) flavidus

Utseende

En liten til middelsstor (hannene 16-44 millimeter) hjortebille, hannen er ensfarget gulrød. Store hanner har lange, litt buede kjever med omtrent tre tenner på innersiden, hos små hanner er disse mye kortere. Hodet er relativt lite, uten påfallende groper, knøler eller tenner, pannen er bredt U-formet innbuktet. Antennene har en tre-leddet vifte. Pronotum er betydelig bredere enn langt, rundet, innsnevret ved roten. Hunnen er noe mindre enn hannen, svart med gulrøde sidestriper, uten forstørrede kjever, kroppsformen bredere, blank, hodet og pronotum fint punktert.

Levevis

Larvene utvikler seg i råtne trestammer. Utviklingen tar trolig ett år. De voksne billene drikker gjerne sevje fra trær.

Utbredelse

Arten er utbredt i Vest-Malaysia, Borneo og Sumatra.
Kjøsnesfjorden

Rasfare

Kjøsnesfjorden har stupbratte og høye fjell på begge kanter, og er svært utsatt for steinras. Riksvei 5 ligger på nordsiden av fjorden, den har ofte blitt stengt grunnet ras og rasfare. I 2004 gikk det rundt 30 ras på en og samme kveld som stengte flere biler inne på strekningen. Etter denne ulykken ble «Aksjonsgruppa for Rassikring av Kjøsnesfjorden» opprettet.
I 2009 fikk NGI i oppdrag å drive skredvarsling innerst i Kjøsnesfjorden, oppdraget ble gitt av Veidekke i tilknytning til byggeanlegget ved Lunde.

Kraftutbygging

I 2010 ble Kjøsnesfjorden kraftverk satt i drift. Kraftverket utnytter flere mindre elver i fjellområdet sør og øst for Kjøsnesfjorden. Utbyggingen var omstridt da området ligger tett inn på Jostedalsbreen nasjonalpark.
Kåfjorden

Kåfjorden (nordsamisk: Gáivuotna, kvensk: Kaivuono) er en fjordarm av Lyngen i Kåfjord kommune i Troms. Fjorden er 20 kilometer lang. Den har innløp mellom Ystebyneset i nord og Nordnesodden i sør, og går i sørøstlig retning til Kåfjordbotn.
Bygda Olderdalen ligger på nordsiden i den ytre del av fjorden, og herfra går det ferge til Lyngseidet på vestsiden av Lyngen. Her ligger også Kåfjord kirke. På sørsiden av Kåfjorden ligger Løkvoll i bygda Manndalen. Bygda Skardalen ligger litt lenger inn i fjorden på sørsiden.
E6 går langs fjorden på begge sider.
Alain Peyrefitte

Liv og virke

Peyrefitte var en av Charles de Gaulles betrodde rådgivere. Han hadde en lang tjenestetid i det offentlige, blant annet som diplomat i Vest-Tyskland og Polen.
Han var informasjonsminister fra 1962 til 1966, og senere justisminister fra 1977 til 1981, og ble da involvert i affæren rundt Robert Boulins mysteriøse død i 1979.
Han ble medlem av Académie française i 1977. 
Han forfattet L’Empire immobile ou le choc des mondes  og Quand la Chine s'éveillera... le monde tremblera.
Utenfor Frankrike ble han antagelig best kjent for boken Le Mal Français, der han drøfter om det kan være noe i franskmenns karakter eller franske gener som har forårsaket visse av landets stadig tilbakevendende problemer.
Turvognløyve

Turvognløyve gir innehaveren rett til å drive persontransport med motorvogn registrert for over åtte personer i tillegg til sjåføren (minibuss eller buss).
Søknad om løyve må sendes til fylkeskommunen der søkeren har sin forretningsadresse.
Jona

Jona (hebraisk: יוֹנָה – Yônâ, «due»; gresk: Ἰωνᾶς – Iōnâs; i bibeloversettelsen fra 1930 Jonas; arabisk: يُونُس – Yūnus), en bibelsk figur i Jonas bok, er den femte av de såkalte små profeter både i Det gamle testamentet og i Tanakh. Handlingen i boka er lagt til 700-tallet f.Kr. Boka er mest kjent for sin første del, hvor Jona ble kastet på havet og slukt av en stor fisk. Andre del av boka består av Jonas profeti til innbyggerne i storbyen Ninive og hvordan dette budskapet ble tatt imot.

Liv og virke

Det er relativt lite vi vet om Jona. Han skal ha virket i Israel i kong Jeroboam II sin regjeringstid (783-745 f.Kr.) eller muligens rett før dette.  Han var sønn av Amittai og bodde i byen Gat-Hefer  som lå i Galilea, cirka fem kilometer fra Nasaret.
Denne tidlige datering gjør antakelig Jonas bok til den eldste av Bibelens profetiske bøker, selv om Bibelen inneholder andre typer skrifter som er enda eldre. Boka er skrevet i tredje person, noe som tyder på at den er nedskrevet av andre enn profeten selv – muligens på et senere tidspunkt.

Budskapet til Ninive

Plottet i boka dreier seg om en befaling Jona får fra Gud: «Stå opp, gå til storbyen Ninive og rop ut over den at jeg har sett ondskapen der!» Jona får således beskjed om en nært forestående dom som Gud skal bringe over byen. Ninive var en storby på denne tiden, med mer enn hundre tusen innbyggere. Byen var hovedstaden i verdensriket Assyria. Assyrerne var kjent for sin store brutalitet i krigføring. Spesielt ble opprørere behandlet ekstremt hardt.

Flukten

Bokas mest kjente del er Jona sitt forsøk på å flykte vekk fra Gud. I stedet for å dra østover mot Ninive, valgte Jona å mønstre på et skip som gikk vestover. Imidlertid blåste det opp en storm som truet med å senke skipet. Det ble trukket lodd om hvem som hadde skylden, og loddet falt på Jona. Jona innrømmet overfor de andre på skipet at han var på flukt fra Gud, og at han hadde skyld i stormen. Han ba dem kaste ham på havet, og Jona ble kastet på havet. Der ble Jona slukt av en stor fisk og lå i dennes mage i tre døgn inntil han ble spyttet ut på stranda.

Reaksjonen på budskapet

Etter at fisken spyttet Jona på land, valgte han å dra til Ninive for å formidle budskapet han hadde mottatt. Etter å ha ropt ut budskapet om at Gud skulle dømme Ninive, la Jona seg til rette på en høyde for å se på Guds ødeleggelse av byen. Men til Jonas store irritasjon (!) hørte innbyggerne i Ninive på budskapet, og omvendte seg fra sin onde livsstil. Da ble Jona harm på Gud, fordi Gud likevel ikke ødela byen. Men Gud forklarte da profeten at ethvert menneske er viktig for ham.

Litteratur og bildende kunst

For de kristne er fortellingen om Jona sine tre dager i fiskens buk en parallell til de tre dager som gikk mellom Jesu korsfestelse og hans oppstandelse. Siden har Jona og fisken vært et yndet framstilt motiv i kirkelig kunst og undervisning - fra høykirkelige katedraler, som Michelangelos maleri av Jona i det sixtinske kapell, til søndagsskoler.  I Koranen er Jona kjent av muslimer som «Yunus». Mange lesere uten teologisk interesse finner også boka interessant ettersom den er et lett tilgjengelig eksempel på 2500 år gammel fortellerkunst.
Nedslaget på Jupiter i 2010

Nedslaget på Jupiter i 2010 var et kosmisk nedslag på Jupiter av et objekt som hadde en diameter på 8-10 meter. Objektet kan ha vært en asteroide, komet, kentaur, utdødd komet eller en midlertidig satellitt.
Nedslaget fant sted den 3. juni 2010, og ble oppdaget av amatørastronomen Anthony Wesley fra Murrumbateman i New South Wales i Australia, og ble filmet av amatørastronomen Christopher Go fra Cebu på Filippinene. Wesley var den samme som oppdaget nedslaget på Jupiter i 2009.
Norgesmesterskapet i bueskyting 2006

Norgesmesterskapet i bueskyting 2006 bestod av flere arrangementer som i 2006 kåret norgesmestere i bueskyting.
NM innendørs ble arrangert i Kristiansand 1.–2. april. 
NM i skiveskyting ble arrangert på Akkerhaugen 12.–13. august. 
NM i jakt- og feltskyting ble arrangert i Klepp 9. september. 
Kongepokalene ble vunnet av Signe Åsberg og Bård Nesteng.
Nøytralitet

Nøytralitet i folkeretten innebærer at en stat ikke støtter noen side i en væpnet konflikt mellom andre stater eller paramilitære.  Man skiller mellom nøytralitet og alliansefrihet, ettersom nøytralitet i folkerettslig betydning ikke kan forekomme før i en konkret konfliktsituasjon.  De internasjonale lovene som regulerer permanent nøytrale landområder er den andre Haag-konvensjonen.
Haag-konvensjonene forbyr den nøytrale staten å støtte den ene parten militært eller tillate at dens eget territorium brukes til militære formål.  Den forbys derimot ikke å ta politiske eller moralske standpunkt i konflikten.  Statens borgere er heller ikke forbudt å ta del i konflikten.
Nøytraliteten har også en politisk dimensjon som innebærer at en stat som etter folkeretten er nøytral, likevel kan rammes av indre eller ytre kritikk fordi den støtter (eller påstås å støtte) den ene parten mer enn den andre.
Sveits har etter beslutning i kongressen i Wien 1815 forpliktet seg til å opprettholde sin nøytralitet gjennom alle fremtidige kriger; dette omtales gjerne som permanent nøytralitet.  Til sammenligning har Sverige siden 1815 valgt å være nøytral i europeiske kriger; dette er likevel kun midlertidig nøytralitet, da ingen forpliktelse foreligger.
Slaget om Kollaa

Slagets gang

Den 30. november 1939 krysset den sovjetiske 56. divisjon grensen ved Suojärvi og snudde deretter sørvest mot Kollaa, med målet å komme bak finnenes hovedforsvarslinje nord for Ladogasjøen. Finnene, som ikke hadde regnet med en sovjetisk offensiv i dette området, var russerne underlegne, og måtte trekke seg tilbake til Kollaanjoki. Her valgte de å ta opp kampen, og opprettet en forsvarslinje langs elven.
Den 7. desember angrep de sovjetiske styrkene de finske troppene i Kollaalinjen for første gang. Angrepet mislyktes, og mellom desember og mars prøvde russerne gang på gang å bryte igjennom de finske linjene ved Kollaa, og alle gangene klarte finnene å forhindre et gjennombrudd her, på tross av store tap som resultat av tung artilleribeskyting og horder av sovjetisk infanteri støttet av stridsvogner.
Et kjent sitat fra slaget om Kollaa er generalmajor Woldemar Hägglunds spørsmål «Vil Kollaa-linjen holde stand? (Kestääkö Kollaa)», hvortil Aarne Juutilainen svarte «Ja det holder, hvis det ikke det da ikke blir gitt ordre om å flykte.»
Selv om finnene klarte å stoppe Den røde armé, led 12. divisjon store tap, og forsvarslinjen var ved å kollapse da de finske troppene forlot hovedstillingene langs Kollaanjoki den 12. mars, men de utførte et motangrep mot de sovjetiske troppene den 13. mars. Tapene var omkring 1 000 drepte på finsk side, mens over 8 000 sovjetiske soldater hadde blitt drept i de harde kampene om forsvarslinjen.
Fylkesvei 6850

Fylkesvei 6850 (Fv6850) i Trøndelag går mellom Hopla og Hopla kai i Levanger kommune. Veien er 1,6 km lang.
Før Trøndelag fylke ble opprettet 1. januar 2018 hadde veien betegnelsen Fylkesvei 104 (Nord-Trøndelag).
Susong

Susong (kinesisk: 宿松县; pinyin: Sùsōng Xiàn) er et fylke i Anhui i Folkerepublikken Kina. Det er del av byprefekturet Anqing.
Befolkningen var på 787 126 innbyggere i 1999.

Kulturminner

Baiyazhai (白崖寨) står på Folkerepublikken Kinas liste over kulturminner.

Samferdsel

Kinas riksvei 105 løper gjennom fylket. Denne viktige trafikkåren begynner i Beijing, løper sørover og ender ved kysten i Zhuhai i provinsen Guangdong. Den går innom større byer som Tianjin, Dezhou, Jining, Shangqiu, Jiujiang, Nanchang og Guangzhou.
Skjorte

En skjorte er et klesplagg som brukes på overkroppen. En skjorte lukkes vanligvis med knapper på forsiden og kan ha både lange og korte ermer. En skjorte kan både brukes i hverdagen til eksempelvis olabukser og i mer formelle anledninger til en dress. En skjorte bruker også sammen med eksempelvis smoking eller kjole og hvitt, men da gjerne i finere tekstil og med en annen snipp (krage), front eller mansjett (enden av skjorteermet). Skjorter kan også ha lommer, skulderklaffer og annet. Skjorter bæres tradisjonelt av menn.

Norsk skjorteproduksjon

I Norge har det vært tradisjonsrike bedrifter innenfor skjorteproduksjon. En av de med aller lengst historie er Selje Skjortefabrikk som har en historie helt tilbake til 1930-tallet.
Sølvbunkefly

Utseende

Et ganske lite (vingespenn 20 – 26 mm), middels kraftig, lyst gulbrunt nattfly. Hunnen er litt mindre og mer kontrastrikt tegnet enn hannen. Forvingen har vanligvis et litt mørkere midtfelt og en lys bølgelinje langs ytterkanten, ellers er den ensfarger lyst gulbrun, det samme er bakvingen. Arten kjennes nokså lett på den at den er så liten.

Levevis

Arten finnes på fuktige enger, myrer og i fuktig, åpen skog. Larvene utvikler seg i røtter og strå av sølvbunke (Deschampsia cespitosa). De voksne sommerfuglene flyr i juni – august.

Utbredelse

Sølvbunkeflyet finne over det meste av Europa. I Norge er den utbredt nord til Møre og Romsdal.
Władysław Gomułka

Liv

Gomułka var først aktiv i fagbevegelsen, og ble medlem av Komunistyczna Partia Polski i 1926. Etter å ha sonet en toårig fengselsstraff på grunn av sin politiske virksomhet reiste han i 1934 til Moskva, hvor han han bodde i et år og gjennomgikk kommunistisk skolering. Da han kom tilbake til Polen i 1935 ble han arrestert igjen, og satt i fengsel det meste av tiden frem til utbruddet av annen verdenskrig. Da krigen brøt ut havnet han i den sovjetiskokkuperte delen av Polen, og ble dermed satt fri. Han ble en av de viktigste representanter for de polske kommunistene under krigen, og overbeviste i 1943 Stalin om at et polsk kommunistparti måtte gjenopprettes. I tiden etter deltok han i grunnleggelsen av Polska Partia Robotnicza, og ble etter to andre partifunksjonærers død valgt til generalsekretær. Gomułka var visestatsminister i den midlertidige regjeringen for Republikken Polen (Rząd Tymczasowy Rzeczypospolitej Polskiej) fra januar til juni 1945, og i den midlertidige nasjonale enhetsregjeringen (Tymczasowy Rząd Jedności Narodowej) fra juni 1945 til 1947. Han deltok i manipulasjonen av folkeavstemningen 3xTAK i 1946 og parlamentsvalget i 1947, og ble, som han selv sa det, «Polens hegemon».
Det kom imidlertid til strid mellom Gomułka og den mest stalinistiske fløyen i partiet, deriblant Bolesław Bierut, Hilary Minc og Jakub Berman, som i 1948 med støtte fra Moskva klarte å styrte Gomułka. Han ble fordømt på grunn av «høyrenasjonalistisk avvik», utvist fra partiet og fengslet mellom 1951 og 1954.
Etter Bolesław Bieruts død og den begynnende avstaliniseringen i 1956 ble han rehabilitert og valgt til førstesekretær i partiet. I begynnelsen var han populær på grunn av sine reformer og løfte om å skape en «polsk vei» innen sosialismen. Reformiveren avtok imidlertid snart og han bøyet i økende grad av for sovjetisk press. På begynnelsen av 1960-tallet igangsatte han en skjerpet undertrykkelse av kritiske intellektuelle, og ikke minst en skjerpet forfølgelse av den katolske kirke.
I 1968 deltok han i Warszawa-pakt-landenes invasjon av Tsjekkoslovakia for å slå ned Prahavåren, og samme år igangsatte han en massiv antisemittisk kampanje som førte til at nesten alle gjenværende jøder forlot Polen. Kampanjen ble ansett for å være et av Østblokkens svar på seksdagerskrigen. 
I desember 1970 brøt det ut demonstrasjoner, som ble blodig slått ned. Flere dusin demonstrerende arbeidere ble skutt og drept. Denne begivenheten medvirket til at Gomułka til slutt ble avsatt fra sine maktposisjoner av partiet. Han ble etterfulgt som førstesekretær av Edward Gierek.
Han ble gravlagt på Powązki-kirkegården i Warszawa.
Trichinorhipis

Utseende

En liten (3 - 4 millimeter), svart praktbille. Hannen har kamformede antenner, hunnen sagtakkede. Oversiden har kraftig mikroskulptur. Pronotum er rundet. Dekkvingene hare et hvitgult tverrbånd av varierende bredde, noen ganger dekker det nesten hele vingen.

Levevis

Arten er knyttet til døde greiner av jojoba (Simmondsia chinensis, familien Simmondsiaceae).

Utbredelse

Arten er bare kjent fra California.
Protovitenskap

En protovitenskap er et studieområde som synes å stemme overens med startfasen i den vitenskapelige metoden, altså med informasjonsinnsamling og hypoteseformulering, men er beheftet med spekulasjoner, som foreløpig ikke er eksperimentelt falsifiserbare, eller som foreløpig ikke er verifisert eller akseptert ved konsensus i forskermiljøet. En protovitenskap skiller seg fra andre typer spekulasjoner ved at dens formuleringer prøver å stemme overens med de relevante vitenskapelige fagområder, slik at eventuelt manglende falsifiserbarhet og verifikasjon kan oppnås så hurtig og presist som mulig.
Bajkal-Amur-jernbanen

Bajkal–Amur-jernbanen (russisk: Байкало-Амурская магистраль, Bajkalo-Amurskaja magistral, forkortet БАM [BAM]) er en russisk jernbanestrekning i Sibir i Russland. Strekningen er 4 287 kilometer lang, og ble bygget i etapper. Meget ble gjort i løpet av 1930- og 1940-årene. Anleggsarbeidet ble stanset etter Stalins død i 1953, men gjenopptatt senere, og ruten ble ferdigstilt fra 1974 til 1991.

Rute

Bajkal-Amur-jernbanen utgår fra Tajsjet i Irkutsk oblast (MSK+5) og løper gjennom tre tidssoner til havnebyen ved Stillehavet, Sovetskaja Gavan i Khabarovsk kraj (MSK+7).
BAM utgår fra den transsibiriske jernbane ved Tajsjet, krysser Angarafloden ved Bratsk og Lenafloden ved Ust-Kut, fortsetter forbi Severobajkalsk ved den nordlige enden av Bajkalsjøen, forbi Tynda og Khani, krysser Amur ved Komsomolsk-na-Amure og når Stillehavet ved Sovetskaja Gavan. Det er 21 tunneler langs linjen, med en samlet lengde på 47 kilometer, likesom der er mer enn 4 200 broer, med en samlet lengde på over 400 kilometer.
Den vestlige delen av jerbanelinjen, Tajsjet-Taksimo, på 1 469 kilometer, er elektrifisert med 25 kV, 50 Hz vekselstrøm. Ruten er stort sett énsporet, selv om det reserverte areal på hele strekningen er bredt nok til dobbeltspor.
Ved Tynda har BAM forbindelse til Amur-Jakutsk-jernbanen (АЯМ; AJaM), som løper mot nord til Nerjungri og Tommot, med en utvidelse til Jakutsk under oppførelse. Den opprinnelige del av Amur-Jakutsk-jernbanen forbinder den transsibiriske jernbane ved Berkakit med BAM ved Tynda også kalt «lille BAM».
BAM passerer gjennom over 200 stasjoner og mer enn 60 byer.
Bajkal-Amur-jernbanen er kortere enn den transsibiriske jernbane: fra Tajsjet til havnebyene Vanino, nesten 500 kilometer, Vladivostok 200 kilometer. Og for gods til Sakhalin, Magadan og Kamtsjatka er strekningen fra Tajsjet 1 000 kilometer kortere. Mengden av godstransport på BAM i 2014 nådde omkring 12 millioner tonn.
Brynjulf Bergslien

Utmerkelser

Bergslien ble ridder av St. Olavs Orden i 1875.
Youri Tielemans

Landslaget

Han ble tatt ut i Belgias tropp til VM i fotball 2018 i Russland.
Vi sitter i Ventrilo och spelar DotA

Musikkvideo

Videoen starter med at moren til Basshunter (som også er artistens mor i virkeligheten) åpner en dør hvor sønnen og vennene spiller DotA i ett mørkt rom. Moren sier: «Det är det enda ni gör på dagarna. Ni sitter där i Ventrilo och spelar DotA». Basshunter begynner å synge: «Vi sitter här i venten och spelar lite DotA». Videoen fortsetter med at Basshunter og vennene spiller DotA mens han synger. Basshunter sitter etterpå i en limousin og åpner en champagneflaske sammen med noen jenter. Etterpå danser de i til låten inne på en klubb. Senere fremfører Basshunter låten på ett LAN, ett datatreff, hvor mange samles for å spille videospill. Videoen avslutter med at både Basshunter og vennene sovner foran datamaskinene.
På den nye videoen sitter Basshunter i en stol med en skjerm over hodet. Basshunter tar av skjermen og tar på hodetelefoner, han starter altså å chatte med Ventrilo. Deretter dukker det opp en video på skjermen som flyr gjennom luften. Basshunter trykker på videoen og en kvinne begynner å danse. Videoen er laget til DoTA (radio remix).

Utvikling

Senere ble en engelsk versjon av sangen laget med navnet «All I Ever Wanted», låten ble utgitt i Storbritannia 7. juli 2008. Det ble en hit i flere land. I Storbritannia oppnådde låta 2.-plass, med Basshunters nummer 1. hit Now You're Gone på førsteplass. I Norge oppnådde den en 3.-plass på VG-lista.
Basketball under Sentralamerikanske og karibiske leker 1993

Basketball under Sentralamerikanske og karibiske leker 1993. Basketball var en av flere sporter i de syttende sentralamerikanske og karibiske leker som ble arrangert i Ponce på Puerto Rico i perioden 19. til 30. november 1993. Det var syttende gangen som basketball var med i de sentralamerikanske og karibiske leker. Det var to turneringer, en for menn og en for kvinner. Puerto Rico vant mennenes turnering og Cuba vant dameturneringen.
Svømming under de britiske samveldeleker 1974

Svømming under de britiske samveldeleker  1974.  Svømming var en av flere sporter under British Commonwealth Games som ble arrangert i Christchurch på New Zealand i perioden 24. januar til 2. februar 1974.  Det var de tiende lekene i det som kom til å bli Samveldelekene (Commonwealth Games) fra 1978. I lekene i 1974 ble det konkurrert i tjueni øvelser i svømming, femten for menn og fjorten for kvinner. Australia ble beste nasjon med tolv gullmedaljer foran Canada med ni.